Dagens retsmøde i Aalborg, som handler om en tidligere byrådspolitiker sigtet for rufferi, er overstået. Det er dag to i retsagen, hvor den 59-årige mand er tiltalt for at have arrangeret en række gangbangs i Skeelund i Mariagerfjord Kommune. Retsmødet begyndte klokken 9.00 i formiddag, og i løbet af dagen har det blandt andet været de involverede kvinders tur til at blive afhørt i sagen. Det store spørgsmål i sigtelsen har været, om tiltalte har tjent penge på arrangementerne. Den 59-årige benægter ikke at have arrangeret gangbangs, men han nægter, at han har tjent penge på det. Altså rufferi, som er ulovligt. Vidner: Han fik betaling for arrangementerne Første vidne i dagens retmøde var en kvindelig journalist, som gik undercover og udgav sig for at være interesseret i at medvirke i et af den tiltaltes arrangementer. Hun bekræfter, at den 59-årige tog 20-25 procent af afregningen til kvinderne, som skulle dække over kost, logi og kondomer. Journalistens oplevelse var, at der var en ubehaglig og grænseoverskridende stemning i tiltaltes hus. Da hun var der, var der også 11 mænd og fire kvinder, og ifølge hende fremstod huset som et bordel. Det kom også frem i retten, at der findes videomateriale, som dokumenterer, at der blev betalt penge som entré til arrangementerne, og at det var tiltalte selv, der modtog pengene. Det har mænd, der har deltaget i omtalte gangsbangs også bekræftet i vidneforklaringer i dag. En af dem forklarer, at han skulle betale et beløb, når han ankom til adressen i Skelund. Beløbet lød på omkring 2000-2500 kroner og dækkede over forplejning og sex. Et andet vidne forklarer, hvordan pigerne sommetider fik pengene selv, og andre gange blev de lagt på et bord i stuen til en fælles pulje. Nogle gange fik tiltalte pengene direkte. Betalingen var altid i kontanter. Tiltalte satte prisen En kvindelig sexarbejder fortæller, hvordan tiltalte opsøgte hende på en sugerdatingside, hvor hun fik tilsendt et skema, hun skulle udfylde, om hvilke ydelser hun ville udføre. Tiltalte stod herefter for alle hendes annoncer i forbindelse med gangbangs hos ham selv og i et sommerhus i Øster Hurup. Han satte selv priserne for hendes arbejde, og stod for alle afregninger og udgifter i dette vidnes tilfælde. Herunder tog han også selv en procentsats på 20-25 procent og altid ved kontant betaling. Den 59-årige blev i 2019 dømt for rufferi. Dengang fik han en betinget fængselsstraf for at have arrangeret 73 gangbangs, som han tjente 200.000 kroner på. Sagen er udskudt, fordi der skal føres to nye vidner i sagen. Der forventes at falde dom i september.
Tirsdag var anden retsdag i Aalborg mod en 59-årig tidligere byrådspolitiker tiltalt for at arrangere sexfester. I dag fortalte de involverede kvinder deres side af historien.